বোমাং সার্কেলের ১৭তম রাজা হিসাবে প্রকৌশলী উ চ প্রু আগামী ২৪ এপ্রিল সিংহাসনে বসতে যাচ্ছেন। মাত্র আড়াই মাস দায়িত্ব পালন করে ৬ ফেব্রুয়ারি মারা যান ১৬তম রাজা ক্য সাইন প্রু চৌধুরী। দীর্ঘদিন রাজার আসন শূন্য থাকার পর রাজ পরিবারের নিয়ম ও সুপারিশ এবং প্রধানমন্ত্রীর সম্মতিতে অস্থায়ী রাষ্ট্রপতি এডভোকেট আব্দুল হামিদ গত ১০ এপ্রিল বোমাং রাজ পরিবারের জেষ্ঠ্যতম সদস্য উ চ প্রু কে ১৭তম রাজা হিসেবে নিয়োগ দেন। ১৯০০ সালে প্রণীত আইন বা পার্বত্য চট্টগ্রাম রেগুলেশন অনুযায়ী রাষ্ট্রপতি কর্তৃক নিয়োগ পেলেও চট্টগ্রামের বিভাগীয় কমিশনার কর্তৃক অভিষিক্ত হওয়ার পরেই রাজা আনুষ্ঠানিকভাবে দায়িত্ব প্রাপ্ত হন। ময়মনসিংহ কৃষি বিশ্ববিদ্যালয় থেকে কৃষি প্রকৌশল বিভাগে পড়াশোনার পর উ চ প্রু কৃষি উন্নয়ন করপোরেশনের অধীনে নির্বাহী প্রকৌশলী হিসেবে দীর্ঘদিন দায়িত্ব পালন শেষে এশিয়ান উন্নয়ন ব্যাংক এডিবির কনসালটেন্ট হিসেবে অবসর নেন। উল্লেখ্য, বান্দরবানের ৯৫টি মৌজা এবং রাঙ্গামাটি জেলার ৯টি মৌজা নিয়ে বোমাং সার্কেল গঠিত। পার্বত্য চট্টগ্রাম রেজুলেশন এর বিধান অনুযায়ী সার্কেল চীফ বা রাজা ভূমি ব্যবস্থাপনায় সরকারের সহযোগিতা, ক্ষুদ্র-নৃতাত্ত্বিক জনগোষ্ঠির সামাজিক বিচার, পার্বত্য চট্টগ্রাম ভূমি বিরোধ নিষ্পত্তি, কমিশন (ল্যান্ড কমিশন) ও পার্বত্য চট্টগ্রাম আঞ্চলিক পরিষদে সদস্য হিসেবে দায়িত্ব পালন করেন। দায়িত্ব পালনের জন্য রাজা মৌজা হেডম্যান এবং পাড়া কারবারীরা রাষ্ট্রীয় সম্মানি ভাতার পাশাপাশি আদায়কৃত রাজস্বের একটি অংশ পেয়ে থাকেন।